รัฐตั้งบริษัทลุยไฮสปีดเทรนไทยจีนเม.ย.นี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — “สุเทพ” ขันนอตไฮสปีด หนองคายกทม.ปาดังเบซาร์ เร่งดันเอ็มโอยูผ่านสภา เคาะเอกชนร่วมทุน 
นายสุพจน์ ทรัพย์ล้อม ปลัดกระทรวงคมนาคม เปิดเผยว่า ที่ประชุมคณะกรรมการประสานงานความร่วมมือเศรษฐกิจไทยจีน ที่มีนายสุเทพ เทือกสุบรรณ รองนายกรัฐมนตรี เป็นประธาน จะเสนอร่างบันทึกข้อตกลงร่วม (เอ็มโอยู) ระหว่างไทยจีน เพื่อเดินหน้าโครงการรถไฟความเร็วสูง (ไฮสปีดเทรน) เส้นทางหนองคายกทม.ปาดังเบซาร์ โดยเสนอคณะรัฐมนตรี (ครม.) และสภาผู้แทนราษฎรภายในเดือน ก.พ.นี้ ก่อนลงสัตยาบันเพื่อก่อสร้างต้นปี 2555 
สำหรับแนวทางการจัดตั้งบริษัทร่วมทุนระหว่างไทยจีนนั้น ฝ่ายไทยต้องถือหุ้นไม่น้อยกว่า 51% ส่วนจีนถือหุ้น 49% และบริษัทร่วมทุนดังกล่าวจะได้รับสัมปทานจำนวน 30 ปี โดยเปิดโอกาสให้บริษัทเอกชนร่วมถือหุ้นได้ คาดว่าจะได้ข้อสรุปภายในเดือน เม.ย.นี้ ก่อนศึกษาทางวิศวกรรมสำรวจออกแบบ ซึ่งใช้เวลาประมาณ 1 ปี ส่วนการก่อสร้างใช้เวลา 4 ปี ก่อนเปิดปี 2559 
ทั้งนี้ บริษัทดังกล่าวจะทำหน้าที่บริหารจัดการระบบขนส่ง กำหนดค่าระวางสินค้า ค่าบริการโดยสาร หรือควบคุมระบบต่างๆ สำหรับระบบรางใช้แบบรางมาตรฐาน (Standard Gate) และตาม พ.ร.บ.การรถไฟแห่งประเทศไทย จำต้องเป็นการเช่าที่ดินจากการรถไฟ หรือบางพื้นที่ต้องเวนคืน ส่วนการให้บริการคาดว่ารับส่งผู้โดยสารวันละ 4 ขบวน เวลาที่เหลือใช้ขนส่งสินค้า หากดำเนินการแล้วเสร็จสามารถเชื่อมต่อการขนส่งได้ 5 ประเทศ คือ จีน ลาว ไทย มาเลเซีย และสิงคโปร์ นับเป็นการเชื่อมการขนส่งสายกลาง หรือ Central Corridor
ดังนั้น เบื้องต้นเส้นทาง กทม.หนองคาย ระยะทาง 615 กิโลเมตร วงเงินลงทุน 1.8 แสนล้านบาท ใช้เวลาเดินทาง 3 ชั่วโมง จอดขนส่งสินค้าและผู้โดยสารเฉพาะสถานี จ.อุดรธานี ขอนแก่น นครราชสีมา และสระบุรี สำหรับ กทม.ปาดังเบซาร์ ระยะทาง 982 กิโลเมตร วงเงินลงทุน 2.4 แสนล้านบาท โดยจะรับจอดขนส่งสินค้าและผู้โดยสารเฉพาะสถานี จ.เพชรบุรี หัวหิน ชุมพร สุราษฎร์ธานี และหาดใหญ่